पाएं अपने शहर की ताज़ा ख़बरें और फ्री ई-पेपरडाउनलोड करें
सोनीपत. गोचरान भूमि को खाली कराने व गोचर भूमि विकास बोर्ड की मांग को लेकर संत गोपालदास की अगुवाई में 300 से ज्यादा गोभक्तों ने गिरफ्तारियां दीं। आंदोलन में प्रदेश के विभिन्न जिलों से गोभक्तों व संगठनों ने हिस्सा लिया।
सोमवार सुबह 11 बजे से शुरू हुआ घटनाक्रम दोपहर डेढ़ बजे खत्म हुआ। इस बीच अधिकारियों के पसीने छूट गए। डीसी पंकज अग्रवाल ने आमरण अनशन स्थल के पार्क को अस्थाई जेल घोषित कर सभी को वहीं बैठा दिया। जिसके कुछ देर बाद ही सभी की जमानत दे दी गई। वहीं डीसी ने गो भक्तों को समझाते हुए कहा कि फिलहाल वह उनकी मांगें पूरी करने में सक्षम नहीं है।
सरकार ने गोचरान से संबंधित रिपोर्ट मांगी है। जिसे दस दिनों के अंदर सबमिट कर दिया जाएगा। जिसके बाद सरकार जो निर्णय लेगी, उसके अनुसार वह कार्य करेंगे। गोभक्तों ने कहा कि जब तक मांगें पूरी नहीं हो जाती, आमरण अनशन जारी रहेगा। इसके बाद उन्होंने डीसी को चीफ जस्टिस आफ इंडिया, प्रधानमंत्री व मुख्यमंत्री के नाम का ज्ञापन सौंपा।
सुबह 11 से दोपहर डेढ़ बजे तक चला
सुबह से ही गोभक्तों का जमावड़ा डीसी कैंपस में शुरू हो गया था। जो 11 बजे के आसपास करीब तीन सौ की संख्या को पार कर गया। इसमें सोनीपत के विभिन्न गांवों के अलावा पानीपत, करनाल, जींद व भिवानी के गोभक्त शामिल हुए। जिसके बाद अनशनकारी संत गोपालदास ने गोभक्त रविंद्र जठेड़ी को लोगों को संबोधित करने के लिए कहा। वह स्लेट पर लिखकर उन्हें देते थे। वह बोलते थे।
साथ ही भाकियू के अनशनकारी, आम आदमी पार्टी दिल्ली, छत्तीसगढ़, हरियाणा के विभिन्न जिलों से भारतीय किसान संघ सहित कई सगठनों ने उनका समर्थन किया। अपने संबोधन में सभी ने गोचरान को खाली कराने के नारे लगाए।
एसडीएम बोले-20 मई के बाद नहीं की गई गोचरान भूमि की नीलामी
एसडीएम वीएस लाठर ने गोभक्तों से कहा कि सरकार ने 20 मई को नोटिफिकेशन जारी किया था। जिसके बाद सभी बीडीपीओ को मामले से अवगत कराकर तत्काल प्रभाव से गोचरान की नीलामी रोकने का आदेश जारी कर दिया है। अगर इसके बाद कोई नीलामी प्रक्रिया हुई है तो वह रद्द हो जाएगी। इससे असंतुष्ट गो भक्तों ने कहा कि आज भाषण सुनने नहीं आए, या तो गोचरान खाली कराने के आदेश दिए जाएं या फिर उन्हें गिरफ्तार किया जाए।
डीसी की अपील बेअसर
एसडीएम ने डीसी से कहा कि लोग आपसे बात करने के लिए अड़े हैं। जिसके बाद डीसी और एसपी दोनों बाहर आए। डीसी ने अनशनकारियों से अपील की कि प्रदर्शन का आशय अपनी बात सरकार तक पहुंचाना होता है, जिसका मकसद पूरा हो गया है। आप लोगों को अपना अनशन समाप्त कर देना चाहिए। यह बात सुनकर संत गोपालदास पुलिस बस में जा बैठे। डीसी ने वहां मौजूद पुलिसकर्मियों को निर्देश दिया कि पार्क में सभी को गिरफ्तार कर लिया जाए। पार्क में इकट्ठा कर सभी को गिरफ्तार किया गया। जिसके चंद मिनटों बाद उन्हें रिहा कर दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn